Document ID: 32014R1166

REGOLAMENT TA' IMPLIMENTAZZJONI TAL-KUMMISSJONI (UE) Nru 1166/2014
tal-31 ta' Ottubru 2014
li jemenda r-Regolament ta' Implimentazzjoni (UE) Nru 412/2014 li jwassal għall-ftuħ u l-amministrazzjoni ta' kwoti tariffarji tal-Unjoni fuq l-importazzjoni ta' bajd, prodotti tal-bajd u albumina li joriġinaw mill-Ukraina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punti (a), (c) u (d) tal-Artikolu 187 tiegħu,
Wara li kkunsidrat ir-Regolament (UE) Nru 510/2014 tal-Parlament Ewropew u tal-Kunsill tas-16 ta' April 2014 li jistabbilixxi l-arranġamenti kummerċjali applikabbli għal ċerti prodotti li jirriżultaw mill-ipproċessar tal-prodotti agrikoli u jħassar ir-Regolamenti tal-Kunsill (KE) Nru 1216/2009 u (KE) Nru 614/2009 (2), u b'mod partikolari l-punti (a), (b) (c) u (d) tal-Artikolu 9 tiegħu,
Billi:
(1)
Ir-Regolament (UE) Nru 374/2014 tal-Parlament Ewropew u tal-Kunsill (3) jipprevedi arranġamenti preferenzjali għall-2014 rigward id-dazji doganali għall-importazzjoni ta' ċerti prodotti li joriġinaw mill-Ukraina. Bi qbil mal-Artikolu 3 ta' dak ir-Regolament, il-prodotti agrikoli elenkati fl-Anness III tiegħu għandhom jiġu aċċettati għall-importazzjoni fl-Unjoni fi ħdan il-limiti tal-kwoti tariffarji kif stabbilit f'dak l-Anness.
(2)
Ir-Regolament ta' Implimentazzjoni tal-Kummissjoni (UE) Nru 412/2014 (4) fetaħ u ppreveda l-amministrazzjoni ta' kwoti tariffarji tal-Unjoni fuq l-importazzjoni ta' bajd, prodotti tal-bajd u albumina li joriġinaw mill-Ukraina sal-31 ta' Ottubru 2014.
(3)
Ir-Regolament (UE) Nru 374/2014 ġie emendat bir-Regolament (UE) Nru 1150/2014 tal-Parlament Ewropew u tal-Kunsill (5). Primarjament l-emenda tipprevedi l-estensjoni tal-applikazzjoni tar-Regolament (UE) Nru 374/2014 sal-31 ta' Diċembru 2015 u għall-istabbiliment tal-kwantitajiet ta' kwoti għall-2015. Għalhekk jixraq li jiġi emendat ir-Regolament ta' Implimentazzjoni (UE) Nru 412/2014.
(4)
Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Emenda tar-Regolament ta' Implimentazzjoni (UE) Nru 412/2014
Ir-Regolament ta' Implimentazzjoni (UE) Nru 412/2014 huwa emendat kif ġej:
(1)
L-Artikolu 2 huwa sostitwit b'dan li ġej:
“Artikolu 2
Il-perjodi tal-kwoti tariffarji fuq l-importazzjoni
1. Il-kwoti tariffarji fuq l-importazzjoni msemmijin fl-Artikolu 1(1) għandhom jinfetħu mill-25 ta' April sal-31 ta' Diċembru 2014 u mill-1 ta' Jannar sal-31 ta' Diċembru 2015.
2. Il-kwantità stabbilita għall-kwota tariffarja fuq l-importazzjoni annwali għall-2015 għal kull numru ta' ordni stabbilit fl-Anness I għandha terġa' tinqasam f'erba' perjodi sekondarji kif ġej,
(a)
25 % mill-1 ta' Jannar sal-31 ta' Marzu;
(b)
25 % mill-1 ta' April sat-30 ta' Ġunju;
(c)
25 % mill-1 ta' Lulju sat-30 ta' Settembru;
(d)
25 % mill-1 ta' Ottubru sal-31 ta' Diċembru.”
(2)
It-titolu tal-Artikolu 3 huwa sostitwit b'dan li ġej:
“L-applikazzjonijiet għal-liċenzji tal-importazzjoni u l-liċenzji tal-importazzjoni għall-perjodu tal-kwota 2014”
(3)
Jiddaħħal l-Artikolu 3a li ġej:
“Artikolu 3a
L-applikazzjonijiet għal-liċenzji tal-importazzjoni u l-liċenzji tal-importazzjoni għall-perjodu tal-kwota 2015
1. Il-ħelsien għaċ-ċirkolazzjoni libera tal-kwantitajiet li ngħataw skont il-kwoti tariffarji fuq l-importazzjoni msemmija fl-Artikolu 1(1) għandu jkun suġġett għall-preżentazzjoni ta' liċenzja tal-importazzjoni.
2. Fil-ħin li operatur iressaq l-applikazzjoni għal liċenzja tal-importazzjoni, dan għandu jiddepożita garanzija ta' EUR 20 għal kull 100 kilogramma.
3. L-applikazzjonijiet għal-liċenzji għandhom jirreferu għal numru tal-ordni wieħed biss. Huma jistgħu jkunu jikkonċernaw għadd ta' prodotti li jaqgħu taħt kodiċijiet differenti tan-NM. F'dan il-każ, il-kodiċijiet tan-NM kollha u d-deskrizzjonijiet tagħhom għandhom jinkitbu fil-kaxxi 15 u 16 tal-applikazzjoni għal-liċenzja u tal-liċenzja rispettivament. Fil-każ tal-kwota tariffarja 09.4275 stabbilita fl-Anness I, il-kwantità totali għandha tiġi kkonvertita għall-ekwivalenza fil-qxur tal-bajd.
4. Fuq l-applikazzjonijiet għal-liċenzji u l-liċenzji għandu jkun miktub:
(a)
fil-kaxxa 8, l-isem ‘Ukraina’ bħala pajjiż tal-oriġini u marka ta' salib fil-kaxxa ‘iva’;
(b)
fil-kaxxa 20, waħda mill-entrati elenkata fl-Anness II.
5. Kull liċenzja għandha ssemmi l-kwantità relattiva ma' kull kodiċi tan-NM.
6. L-applikazzjonijiet għal-liċenzji tal-importazzjoni għandhom jitressqu fl-ewwel sebat ijiem tax-xahar ta' qabel kull wieħed mill-perjodi sekondarji msemmijin fl-Artikolu 2(2).
7. L-applikazzjonijiet għal-liċenzji għandhom ikunu għal kwantità minima ta' tunnellata waħda u kwantità massima ta' 10 % tal-kwantità disponibbli għall-kwota kkonċernata fil-perjodu sekondarju tal-kwota kkonċernata.
8. Sal-14-il jum tax-xahar meta jitressqu l-applikazzjonijiet, l-lstati Membri għandhom jinnotifikaw lill-Kummissjoni dwar il-kwantitajiet totali, fosthom id-dikjarazzjonijiet nulli, tal-applikazzjonijiet kollha, espressi fil-piż ekwivalenti f'kilogrammi għall-qxur tal-bajd fil-każ tal-kwota tariffarja 09.4275 stabbilita fl-Anness I u f'kilogrammi tal-piż tal-prodott fil-każ tal-kwota tariffarja 09.4276, u disaggregati skont in-numru tal-ordni.
9. Il-liċenzji tal-importazzjoni għandhom jinħarġu mit-23 jum tax-xahar li jitressqu l-applikazzjonijiet, u mhux iżjed tard mill-aħħar jum ta' dak ix-xahar.
10. Fejn rilevanti, il-Kummissjoni għandha tistabblilixxi l-kwantità li għaliha ma jkunux saru applikazzjonijiet għal liċenzji u li tiġi miżjuda awtomatikament mal-kwantità stabbilita għall-perjodu sekondarju tal-kwota li jkun imiss.”
(4)
L-Artikolu 4 huwa emendat kif ġej:
(a)
it-titolu huwa sostitwit b'dan li ġej:
“Il-validità tal-liċenzji tal-importazzjoni għall-perjodu tal-kwota 2014”
;
(b)
fil-paragrafu 1, id-data tal-“31 ta' Ottubru 2014” tiġi sostitwita bid-data tal-“31 ta' Diċembru 2014”
(5)
Jiddaħħal l-Artikolu 4 a li ġej:
“Artikolu 4a
Il-validità tal-liċenzji tal-importazzjoni għall-perjodu tal-kwota 2015
B'deroga mill-Artikolu 22 tar-Regolament (KE) Nru 376/2008, il-liċenzji tal-importazzjoni għandhom ikunu validi għal 150 jum mill-ewwel jum tal-perjodu sekondarju li għalih ikunu nħarġu. Madankollu, il-perjodu ta' validità tal-liċenzji tal-importazzjoni jiskadi mhux aktar tard mill-31 ta' Diċembru 2015.”
(6)
L-Artikolu 5 huwa sostitwit b'dan li ġej:
“Artikolu 5
Notifiki lill-Kummissjoni għall-perjodu tal-kwota 2014
1. B'deroga mit-tieni sottoparagrafu tal-Artikolu 11(1) tar-Regolament (KE) Nru 1301/2006, l-Istati Membri għandhom jinnotifikaw lill-Kummissjoni:
(a)
mhux aktar tard mill-14 ta' Novembru 2014, bil-kwantitajiet ta' prodotti, fosthom id-dikjarazzjonijiet nulli, li għalihom inħarġu l-liċenzji tul il-perjodu tal-kwota 2014;
(b)
mhux aktar tard mit-30 ta' April 2015, bil-kwantitajiet ta' prodotti, fosthom id-dikjarazzjonijiet nulli, koperti minn liċenzji tal-importazzjoni mhux użati jew użati biss parzjalment u li jikkorrispondu għad-differenza bejn il-kwantitajiet miktuba fin-naħa ta' wara tal-liċenzji tal-importazzjoni u l-kwantitajiet li għalihom inħarġu.
2. Mhux aktar tard mit-30 ta' April 2015, l-Istati Membri għandhom jinnotifikaw lill-Kummissjoni bil-kwantitajiet tal-prodotti li realment inħelsu għaċ-ċirkolazzjoni libera waqt il-perjodu tal-kwota tariffarja fuq l-importazzjoni 2014.
3. Fil-każ tan-notifiki msemmijin fil-paragrafi 1 u 2, il-kwantità għandha tkun espressa fil-piż ekwivalenti f'kilogrammi għall-qxur tal-bajd fil-każ tal-kwota tariffarja 09.4275 stabbilita fl-Anness I u f'kilogrammi tal-piż tal-prodott fil-każ tal-kwota tariffarja 09.4276, u disaggregati skont in-numru tal-ordni.”
(7)
Jiddaħħal l-Artikolu 5 a li ġej:
“Artikolu 5a
Notifiki lill-Kummissjoni għall-perjodu tal-kwota 2015
1. B'deroga mit-tieni sottoparagrafu tal-Artikolu 11(1) tar-Regolament (KE) Nru 1301/2006, l-Istati Membri għandhom jinnotifikaw lill-Kummissjoni mhux aktar tard mill-10 jum wara x-xahar tal-applikazzjoni, bil-kwantitajiet, fosthom id-dikjarazzjonijiet nulli, koperti mil-liċenzji li jkunu ħarġu.
2. B'deroga mit-tieni sottoparagrafu tal-Artikolu 11(1) tar-Regolament (KE) Nru 1301/2006, l-Istati Membri għandhom jinnotifikaw lill-Kummissjoni bil-kwantitajiet, fosthom id-dikjarazzjonijiet nulli, koperti mil-liċenzji tal-importazzjoni mhux użati jew użati biss parzjalment u li jikkorrispondu mad-differenza bejn il-kwantitajiet miktuba fuq wara tal-liċenzji tal-importazzjoni u l-kwantitajiet li għalihom inħarġu:
(a)
flimkien man-notifiki msemmija fl-Artikolu 3a(8) ta' dan ir-Regolament dwar l-applikazzjonijiet li jitressqu għall-aħħar perjodu sekondarju tal-perjodu tal-kwota 2015;
(b)
għall-kwantitajiet li ma jkunux għadhom ġew innotifikati fil-ħin tal-ewwel notifika stipulata fil-punt (a), mhux aktar tard mit-30 ta' April 2016.
3. Mhux aktar tard mit-30 ta' April 2016, l-Istati Membri għandhom jinnotifikaw lill-Kummissjoni bil-kwantitajiet tal-prodotti li realment inħelsu għaċ-ċirkolazzjoni libera waqt dak il-perjodu tal-kwota tariffarja fuq l-importazzjoni.
4. Fil-każ tan-notifiki msemmijin fil-paragrafi 1, 2 u 3, il-kwantità għandha tkun espressa fil-piż ekwivalenti f'kilogrammi għall-qxur tal-bajd fil-każ tal-kwota tariffarja 09.4275 stabbilita fl-Anness I u f'kilogrammi tal-piż tal-prodott fil-każ tal-kwota tariffarja 09.4276, u disaggregati skont in-numru tal-ordni.”
(8)
L-Anness I huwa sostitwit bit-test tal-Anness ta' dan ir-Regolament.
Artikolu 2
Id-dħul fis-seħħ u l-applikazzjoni
Dan ir-Regolament jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mit-2 ta' Novembru 2014.
Dan ir-Regolament jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, il-31 ta' Ottubru 2014.

Labels: 3
17
18